B4-0582, 0596, 0602, 0613, 0629, 0646 και 0656/96

Ψήφισμα σχετικά με αποτυχία της διάσκεψης για τις νάρκες κατά προσωπικού

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του της 29ης Ιουνίου 1995 ((ΕΕ C 183 της 17.07.1995, σελ. 44)) και 16ης Νοεμβρίου 1995 ((ΕΕ C 323 της 4.12.1995, σελ. 118)) και ακολούθως της 14ης του Μαρτίου 1996 ((ΣΠ της ημερομηνίας αυτής μέρος ΙΙ, σημείο 11.)) για το θέμα αυτό,

Α. έχοντας υπόψη ότι η διάσκεψη περί αναθεωρήσεως του πρωτοκόλλου του 1980 για τις νάρκες ξηράς της Σύμβασης των Η.Ε. για τα Συμβατικά Όπλα, ολοκληρώθηκε στις 3 Μαΐου 1996 στη Γενεύη,

Β. εκφράζοντας τη λύπη του για το γεγονός ότι η διάσκεψη δεν μπόρεσε να καταλήξει σε συμφωνία όσον αφορά την ολοσχερή κατάργηση των ναρκών κατά προσωπικού, αλλά συμφώνησε απλώς και μόνον στο να διατυπωθεί σύσταση ότι οι νάρκες πρέπει να είναι ευκολότερα ανιχνεύσιμες, αυτοκαταστρεφόμενες και αυτοαδρανοποιούμενες,

Γ. κρίνοντας ανησυχητική την έλλειψη ενός αποτελεσματικού και δεσμευτικού μηχανισμού διεθνούς ελέγχου, καθώς και τη δυνατότητα αναβολής της εφαρμογής της συμφωνίας,

Δ. σημειώνοντας ωστόσο με ικανοποίηση ότι το αναθεωρημένο πρωτόκολλο εφαρμόζεται επίσης στις εσωτερικές συγκρούσεις στις οποίες χρησιμοποιούνται συχνότερα οι εν λόγω νάρκες,

E. υπενθυμίζοντας ότι οι νάρκες τοποθετούνται εύκολα, αλλά είναι πολύ δύσκολη και δαπανηρή η απομάκρυνσή τους, καθώς και ότι οι νάρκες ξηράς ευθύνονται για τον θάνατο 400 ατόμων μηνιαίως και τον ακρωτηριασμό 1200 περίπου,

ΣΤ. έχοντας υπόψη ότι, μέχρι σήμερα, 39 χώρες τάχθηκαν υπέρ της απαγόρευσης της χρησιμοποίησης ναρκών κατά προσωπικού, 16 χώρες παραιτήθηκαν από τη χρησιμοποίηση των ναρκών αυτών από τον εθνικό τους στρατό, 4 χώρες σταμάτησαν τη χρησιμοποίησή τους και 5 άρχισαν να καταστρέφουν τα αποθέματά τους,

Ζ. έχοντας υπόψη ότι όλα τα κράτη μέλη έχουν θεσπίσει απαγορεύσεις ή μορατόριουμ όσον αφορά την εξαγωγή ναρκών κατά προσωπικού,

Η. έχοντας υπόψη ότι το Συμβούλιο επανέλαβε στο μεταξύ στη δήλωσή του της 13ης Μαΐου 1996 το στόχο του για την πλήρη εξάλειψη όλων των ναρκών κατά προσωπικού,

Θ. χαιρετίζοντας την ανακοίνωση του Καναδά για τη διοργάνωση διεθνούς διάσκεψης για τις νάρκες κατά προσωπικού στην Οττάβα, τον Σεπτέμβριο 1996,

Ι. λαμβάνοντας υπόψη την απόφαση του Προέδρου Κλίντον να απαγορεύσει την τοποθέτηση των αυτοκαταστρεφομένων ναρκών και να περιορίσει τη χρησιμοποίηση «έξυπνων» ναρκών,

1. εκφράζει τη λύπη του για τις άτολμες διατάξεις του νέου δεύτερου πρωτοκόλλου σχετικά με τις νάρκες εδάφους, ιδιαίτερα δε τον ασαφή ορισμό των ναρκών κατά προσωπικού, την έλλειψη εμποδίων όσον αφορά την μεταφορά, τις μεγάλες και περιττές μεταβατικές περιόδους και την έλλειψη κατάλληλου συστήματος εξακρίβωσης;

2. καλεί το Συμβούλιο να εγκρίνει ενισχυμένη κοινή δράση με στόχο:

- την επίτευξη καθολικής απαγόρευσης των ναρκών κατά προσωπικού;

- τη συνέχιση των εργασιών σε διεθνές επίπεδο για την εν λόγω απαγόρευση, υποστηρίζοντας την καναδική ιδέα για τη δημιουργία ελεύθερης ζώνης ναρκών στις χώρες που υποστηρίζουν την απαγόρευση τον Σεπτέμβριο 1996 καθώς και καθολική απαγόρευση στις χώρες ΣΣΟ το συντομότερο δυνατόν;

- τη θέσπιση κοινοτικής πολιτικής για την υποστήριξη των χωρών που παραμένουν εκτός της ΣΣΟ ώστε να συμμετάσχουν στη διαδικασία το συντομότερο δυνατόν;

- την ανάπτυξη προγράμματος αποζημίωσης για τις αναπτυσσόμενες χώρες εκείνες οι οποίες αποφασίζουν να καταστρέψουν τις νάρκες κατά προσωπικού που διαθέτουν;

3. καλεί όλα τα κράτη μέλη της Ένωσης να επιβάλουν μονόπλευρη απαγόρευση των ναρκών κατά προσωπικού τόσο όσον αφορά την παραγωγή όσο και τη χρησιμοποίησή του και να καταστρέψουν τα υφιστάμενα αποθέματα;

4. καλεί την Ένωση και τα κράτη μέλη της να εκμεταλλευθούν κάθε ευκαιρία προκειμένου να εργαστούν υπέρ της παγκόσμιας απαγόρευσης των εν λόγω ναρκών και ιδίως να συμμετάσχουν στη Διάσκεψη της Οττάβα με ένα συγκεκριμένο σχέδιο για τον εντοπισμό και την καταστροφή των ναρκών, όπως προβλέπεται από την Επιτροπή και το Συμβούλιο που ζητούν για τον σκοπό αυτό τη συνεργασία της ΔΕΕ για την κατάρτιση και υλοποίηση των εν λόγω δράσεων;

5. ζητεί από την Επιτροπή να καταρτίσει μαύρη λίστα των χωρών που παράγουν και εξάγουν τα όπλα αυτά;

6. καλεί το Συμβούλιο και την Επιτροπή να αρχίσουν διάλογο με την κυβέρνηση των ΗΠΑ στην προσπάθειά τους να τις πείσουν για την ανάγκη εκτενέστερης απαγόρευσης;

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις Κυβερνήσεις και τα Κοινοβούλια των κρατών μελών, το Γενικό Γραμματέα των Ηνωμένων Εθνών, το Γενικό Γραμματέα της Δυτικοευρωπαϊκής Ένωσης και την κυβέρνηση του Καναδά.